Subofiţerul Unităţii Speciale 30 Pază şi Protecţie Instituţională Bucureşti a fost eliberat din funcţie de Jandarmeria Română.

Conducerea Jandarmeriei Române a dispus în procedură de urgenţă luarea celor mai ferme măsuri, conform legii, pentru eliberarea din funcţie a jandarmului implicat in acest incident", se precizează într-un comunicat remis MEDIAFAX.

Potrivit conducerii Jandarmeriei, cazul subofiţerului este unic la nivelul acestei instituţii. "Nu voi tolera sub nicio formă un asemenea comportament din partea unui angajat al Jandarmeriei Române. Este un caz unic la nivelul acestei instituţii", a declarat şeful Jandarmeriei Române, Mircea Olaru, citat în comunicat.

Jandarmeria precizează că subofiţerul surprins "în ipostaze indecente şi imorale, nedemne de calitatea sa de militar" are 39 de ani, este căsătorit şi a fost angajat în Jandarmeria Română în 2005, iar ultima sa evaluare psihologică a avut loc în 2012.

La momentul incidentului, acesta se afla în timpul liber.

Potrivit surselor citate, jandarmul, care era în civil, a fost surprins în jurul orei 12.10 de o patrulă de Poliţie.

"Avea pantalonii în vine şi a devenit violent în momentul în care s-a încercat imobilizarea lui", au mai spus aceleaşi surse.

În cele din urmă, poliţiştii au reuşit să-l imobilizeze pe jandarm şi l-au adus la Secţia 7, unde acesta a fost audiat şi şi-a recunoscut fapta.